## L’Hospital General d’Elx participa en la investigació d’un tractament que evita la quimioteràpia en un tipus de càncer de mama metastàtic

*** En la investigació participen 13 hospitals, centres oncològics i instituts d’investigació d’Espanya, el Canadà i els EUA
* Els resultats de l’estudi han sigut publicats per la prestigiosa revista científica *The Lancet Oncology***

​​​​​​​

El Servici d’Oncologia de l’Hospital General Universitari d’Elx participa en la investigació d’un tractament que evita la quimioteràpia en el càncer de mama metastàtic HER2 positiu pretractat. L’hospital fa 4 anys que desenrotlla l’estudi junt amb 12 hospitals més, centres oncològics i instituts d’investigació d’Espanya, el Canadà i els EUA.

La investigació, que ha sigut publicada recentment en la prestigiosa revista científica *The Lancet Oncology*, s’ha centrat en el desenrotllament d’un anticòs biespecífic innovador anomenat Zanidatamab, que ha demostrat ser especialment efectiu en pacients que ja han passat per múltiples línies de tractament per al seu càncer metastàtic.

Segons el doctor Álvaro Rodríguez Lescure, cap del Servici d’Oncologia Mèdica de l’Hospital General Universitari d’Elx i coautor de l’article publicat, “l’esquema de l’assaig combina l’anticòs monoclonal Zanidatamab amb hormonoteràpia i palbociclib (un inhibidor de ciclines). Este esquema, sense quimioteràpia, presenta una bona tolerabilitat i oferix a estes pacients de mal pronòstic una millora en la supervivència i en el control de la malaltia”.

El càncer de mama metastàtic HER2 positiu és un tipus de càncer que sobreexpressa la proteïna HER2 en les cèl·lules tumorals. Esta sobreexpressió definix un tipus de càncer amb més proliferació i capacitat d’extensió.

D’altra banda, l’anticòs monoclonal Zanidatamab és una proteïna artificial creada en el laboratori que s’unix a la proteïna HER2 per dos zones diferents i bloqueja esta via de creixement tumoral amb una major taxa de destrucció cel·lular tumoral.

Este anticòs s’ha combinat amb teràpia hormonal, que bloqueja les vies hormonals que utilitza el càncer i frena el creixement tumoral, i amb palbociclib, un fàrmac que contribuïx a interrompre el procés mitjançant el qual es multipliquen les cèl·lules del càncer de mama. La combinació ha demostrat ser efectiva en oferir una alternativa sense quimioteràpia per al tractament d’este perfil de pacients.

“La combinació és ben tolerada per les pacients i ha mostrat una notable millora en la supervivència i en el control de la malaltia, cosa que proporciona una opció més per a les pacients amb càncer metastàtic HER2+ i receptors estrogènics positius que havien sigut molt pretractades de les seues metàstasis”, ha explicat el doctor Lescure.

**Tractament sense quimioteràpia**

L’estudi del tractament amb Zanidatamab ha inclòs 51 pacients amb càncer de mama metastàtic HER2 positiu, la majoria de les quals havien rebut prèviament fins a quatre línies de tractament, inclosos agents dirigits contra HER2.

El que distingix este tractament és que, a diferència dels règims tradicionals, no requerix l’ús de quimioteràpia i demostra ser eficaç per a frenar la progressió del càncer i controlar la malaltia, sense els efectes secundaris típics de la quimioteràpia, com ara la caiguda del cabell, la neurotoxicitat, els vòmits o la fatiga extrema.

“Este avanç és un exemple clar de com la investigació i la col·laboració internacional poden generar nous tractaments que milloren la vida de les pacients. Estos resultats també subratllen el potencial dels règims de tractament sense quimioteràpia amb teràpies dirigides a la biologia del tumor, que podrien convertir-se en una opció viable, més efectiva i més tolerable per a pacients que han esgotat altres alternatives”, ha continuat el cap del Servici d’Oncologia.

 “La participació de l’Hospital General d’Elx en estudis clínics internacionals com este reflectix el nostre compromís amb la innovació en el tractament del càncer. No busquem només tractaments efectius, sinó també millorar la qualitat de vida dels nostres pacients durant el procés terapèutic”, ha conclòs el doctor Lescure.

Fecha: 15/06/2025